62019CJ0490_RES
Дело C‑490/19
Syndicat interprofessionnel de défense du fromage Morbier
срещу
Société Fromagère du Livradois SAS
(Преюдициално запитване, отправено от Cour de cassation (Касационен съд, Франция)
Решение на Съда (пети състав) от 17 декември 2020 година
„Преюдициално запитване — Селско стопанство — Закрила на географски указания и наименования за произход на селскостопански продукти и храни — Регламент (ЕО) № 510/2006 — Регламент (ЕС) № 1151/2012 — Член 13, параграф 1, буква г) — Практика, която може да заблуди потребителя относно истинския произход на продукта — Възпроизвеждане на формата или на външния вид на продукт със защитено наименование — Защитено наименование за произход (ЗНП) „Morbier“
Селско стопанство — Еднаква правна уредба — Закрила на географски указания и наименования за произход на селскостопански продукти и храни — Регламенти № 510/2006 и № 1151/2012 — Защита на регистрирани наименования — Обхват — Други действия, различни от използването от трето лице на регистрираното наименование — Включване
(член 13, параграф 1 от Регламент № 1151/2012 на Европейския парламент и на Съвета; член 13, параграф 1 от Регламент № 510/2006 на Съвета)
(вж. т. 31 и диспозитива)
Селско стопанство — Еднаква правна уредба — Закрила на географски указания и наименования за произход на селскостопански продукти и храни — Регламенти № 510/2006 и № 1151/2012 — Защита на регистрирани наименования — Практика, която може да заблуди потребителя относно истинския произход на продукта — Понятие — Възпроизвеждане на формата или на външния вид на продукт, обхванат от защитено наименование — Включване — Условие — Критерии за преценка
(член 13, параграф 1, буква г) от Регламент № 1151/2012 на Европейския парламент и на Съвета; член 13, параграф 1, буква г) от Регламент № 510/2006 на Съвета)
(вж. т. 33 и 36—41 и диспозитива)
Резюме
Правото на Съюза забранява възпроизвеждането на формата или на външния вид на продукт, защитен от ЗНП, при определени обстоятелства
Трябва да се прецени дали това възпроизвеждане може да заблуди потребителя, като се вземат предвид всички релевантни фактори, включително начинът на публично представяне и предлагане на пазара на продукта, както и фактическият контекст
„Morbier“ е сирене, което се произвежда в планинския масив „Жура“ (Франция) и което от 22 декември 2000 г. се ползва от защитено наименование за произход (ЗНП). То има черна ивица, която разделя сиренето на две части в хоризонтална посока. Тази черна ивица, която първоначално се състои от слой въглен, а понастоящем — от растителен въглен, е посочена изрично в описанието на продукта, което се съдържа в продуктовата спецификация във връзка със ЗНП.
Société fromagère du Livramteur SAS, което произвежда сирене morbier от 1979 г., не е в географския район, за който е запазено наименованието „Morbier“. Ето защо след изтичането на преходен период то използва наименованието „Montboissié du Haut Livratinr“ за произвежданото от него сирене.
През 2013 г. Syndicat interprofessionnel de détention du fromage Morbier (Междуотраслова синдикална организация за защита на сиренето „Morbier“, наричана по-нататък „синдикалната организация“) предявява иск срещу Société fromagère du Livraritne пред Tribunal de grande instance de Paris (Окръжен съд Париж, Франция). Според синдикалната организация Société fromagère du Livradois нарушава ЗНП и извършва действия на нелоялна и паразитна конкуренция, като произвежда и продава сирене, което възпроизвежда визуалния външен вид на сиренето, което се ползва от ЗНП „Morbier“, и по-специално черната линия. Искът му е отхвърлен.
С решение, постановено през 2017 г., Cour d’appel de Paris (Апелативен съд Париж, Франция) потвърждава решението за отхвърляне на иска. Според тази юрисдикция ЗНП има за цел да защити не външния вид на даден продукт или неговите характеристики, а наименованието му и затова с него не се забранява даден продукт да се произвежда, като се използват същите техники. Тогава синдикалната организация подава касационна жалба срещу това решение пред запитващата юрисдикция.
При тези обстоятелства Cour de cassation (Касационен съд, Франция) иска от Съда тълкуване на член 13, параграф 1 от Регламент № 510/2006 (
1
) и от Регламент № 1151/2012 (
2
), който се отнася до закрилата на регистрираните наименования. По-специално поставя се въпросът дали възпроизвеждането на физическите характеристики на продукт, който се ползва от ЗНП, без да се използва регистрираното наименование, може да представлява практика, която би могла да заблуди потребителя относно истинския произход на продукта и която е забранена по силата на член 13, параграф 1, буква г) от двата регламента. Така Съдът за първи път трябва да тълкува член 13, параграф 1, буква г) от посочените регламенти.
Съображения на Съда
Съдът приема, на първо място, че член 13, параграф 1 от регламенти № 510/2006 и № 1151/2012 не забранява само използването от трето лице на регистрираното наименование. На второ място, Съдът посочва, че член 13, параграф 1, буква г) от тези два регламента забранява възпроизвеждането на формата или на външния вид на продукт, обхванат от регистрирано наименование, когато това възпроизвеждане може да накара потребителя да вярва, че въпросният продукт е обхванат от това регистрирано наименование. В това отношение следва да се прецени дали това възпроизвеждане може да заблуди европейския потребител, който е относително осведомен и в разумни граници наблюдателен и съобразителен, като се вземат предвид всички релевантни фактори в конкретния случай, включително начинът на публично представяне и предлагане на пазара на тези продукти, както и фактическият контекст.
За да стигне до тези изводи, Съдът припомня най-напред, че член 13, параграф 1 от регламенти № 510/2006 и № 1151/2012 съдържа степенувано изброяване на забранени действия, а не се ограничава до това да забрани използването на самото регистрирано наименование. Така, макар да не уточнява конкретно забранените действия, член 13, параграф 1, буква г) от тези регламенти до голяма степен се отнася до всички действия, различни от забранените с член 13, параграф 1, букви а)—в), които могат да заблудят потребителя относно действителния произход на съответния продукт.
По-нататък, по въпроса дали възпроизвеждането на формата или на външния вид на продукт, обхванат от регистрирано наименование, може да представлява такава практика, която може да заблуди потребителя, Съдът отбелязва, че несъмнено защитата, предвидена в регламенти № 510/2006 и № 1151/2012, има за предмет регистрираното наименование, а не обхванатия от него продукт. Следователно забраната на използването на техники за производство или на възпроизвеждането на една или повече характеристики от спецификацията на продукт, обхванат от такова наименование, не е предмет на посочената защита.
ЗНП обаче са защитени, доколкото обозначават продукт с определени качества или характеристики. Затова ЗНП и обхванатият от него продукт са тясно свързани. При това положение не може да се изключи възможността възпроизвеждането на формата или на външния вид на продукт, обхванат от регистрирано наименование — без това наименование да е посочено върху разглеждания продукт или върху опаковката му — да може да попадне в приложното поле на член 13, параграф 1, буква г). Такъв би бил случаят, ако това възпроизвеждане може да заблуди потребителя относно истинския произход на съответния продукт.
За да се установи дали това е така, трябва по-специално да се прецени дали елемент от външния вид на продукта, обхванат от регистрираното наименование, представлява референтна и особено отличителна характеристика на този продукт, за да може неговото възпроизвеждане, съчетано с всички релевантни фактори в конкретния случай, да накара потребителя да вярва, че продуктът, който възпроизвежда този елемент, е обхванат от това регистрирано наименование.
(
1
)	Регламент (ЕО) № 510/2006 на Съвета от 20 март 2006 година относно закрилата на географски указания и наименования за произход на земеделски продукти и храни (ОВ L 93, 2006 г., стр. 12; Специално издание на български език, 2007 г., глава 3, том 71, стр. 114).
(
2
)	Регламент (ЕС) № 1151/2012 на Европейския парламент и на Съвета от 21 ноември 2012 година относно схемите за качество на селскостопанските продукти и храни (ОВ L 343, 2012 г., стр. 1).